Hans Hækkerup
Hans Hækkerup, 3.12.1945-22.12.2013, dansk politiker, søn af Per Hækkerup. Hans Hækkerup var sprogofficer af reserven 1966-72, blev i 1973 cand.polit. og var 1973-79 ansat i Socialministeriet, Undervisningsministeriet og Arbejdsministeriet. Han var MF for Socialdemokratiet 1979-81 og 1984-2001. Hans Hækkerup var formand for Folketingets Forsvarsudvalg 1991-93 og blev 1993 forsvarsminister i regeringen Nyrup Rasmussen. Han engagerede sig som forsvarsminister i omstillingen af forsvaret til den sikkerhedspolitiske situation efter den kolde krigs ophør.
Hans Hækkerup trak sig i december 2000 tilbage som minister og udtrådte af Folketinget for i januar 2001 at blive chef for FN's civile administration i Kosovo. Efter afholdelsen af det første demokratiske valg i Kosovo valgte han dog uden varsel at træde tilbage samme år. Senere blev han research director ved Institut for Strategi, Forsvarsakademiet. I 2008 blev han udpeget til formand for forsvarskommissionen.
Hans Hækkerup skrev På skansen: Dansk forsvarspolitik fra murens fald til Kosovo (2002) og Kosovos mange ansigter (2003).